CELEX: 32004H0645
Language: sl
Date: 2004-09-16 00:00:00
Title: 2004/645/ES: Priporočilo Komisije z dne 16. septembra 2004 o izvajanju določil Memoranduma o soglasju med Evropsko Skupnostjo in Nacionalno upravo za turizem Ljudske Republike Kitajske (LRK), za kar so na področju vizumske politike in sorodne problematike, ki zadeva turistične skupine iz LRK (ADS), odgovorna konzularna predstavništva držav članic (notificirano pod dokumentarno številko K(2004) 2886)

21.9.2004   
            
            
               SL
            
            
               Uradni list Evropske unije
            
            
               L 296/23
            
         
      PRIPOROČILO KOMISIJE
   
   z dne 16. septembra 2004
   o izvajanju določil Memoranduma o soglasju med Evropsko Skupnostjo in Nacionalno upravo za turizem Ljudske Republike Kitajske (LRK), za kar so na področju vizumske politike in sorodne problematike, ki zadeva turistične skupine iz LRK (ADS), odgovorna konzularna predstavništva držav članic
   (notificirano pod dokumentarno številko K(2004) 2886)
   (2004/645/ES)
   KOMISIJA EVROPSKIH SKUPNOSTI –
   ob upoštevanju Pogodbe o ustanovitvi Evropske skupnosti in zlasti druge alinee člena 211 Pogodbe,
   ob upoštevanju naslednjega:
   
               (1)
            
            
               Memorandum o soglasju med Evropsko skupnostjo in Nacionalno turistično administracijo Ljudske Republike Kitajske (LRK), na področju vizumske politike in sorodne problematike, ki zadeva turistične skupine iz LRK (1), zahteva točno določen postopek za vloge. Le-ta odstopa od skupnih pravil o vizumih, ki so bila uvedena s Skupnimi konzularnimi navodili z namenom, da bi olajšala izdajanje kratkoročnih vizumov skupinam kitajskih državljanov, ki želijo potovati po ozemlju Skupnosti. Memorandum o soglasju (ADS MoS) je stopil v veljavo dne 1. maja 2004.
            
         
               (2)
            
            
               Z namenom zagotoviti visok nivo varnosti, še posebej na področju preprečevanja tajnega priseljevanja in izogibanja vsakršnemu tveganju trgovanja z vizumi med konzularnimi predstavništvi držav članic v LRK, je potrebno usklajeno izvajanje ADS MoS s strani vseh držav članic in torej je potrebno uveljaviti skupne izvedbene postopke za konzularna predstavništva držav članic v LRK.
            
         
               (3)
            
            
               Enotni postopki temeljijo na predpisih, ki so vključeni v ADS MoS in tako zagotavljajo usklajen pristop, ki pokriva problematiko različnih področij. Le-ta segajo od postopkov za pridobitev vizumov, pa do umika akreditacije, če pride do kršitve predpisov EU ali LRK.
            
         
               (4)
            
            
               Osnovna pravila za vložitev prošnje za pridobitev vizuma, ki so opisana v skupnih konzularnih navodilih in še posebej pravila, ki se nanašajo na lokalna konzularna predstavništva, so bila, kjer je bilo to mogoče, uporabljena kot referenca za določitev enotnih postopkov.
            
         
               (5)
            
            
               Znotraj tega okvira se države članice držijo enotnega pristopa za podeljevanje akreditacij turističnim agencijam, ki ga je določila LRK in pa uvedbe seznama uradnih vodičev, ki so jih imenovale kitajske turistične agencije.
            
         
               (6)
            
            
               Države članice v primeru kršenja predpisov Skupnosti s strani akreditiranih kitajskih turističnih organizacij proti njim uvedejo enotne usklajene sankcije, ki bodo v skladu s predpisi skupnih konzularnih navodil glede prošenj za vizume, ki jih vložijo zasebne upravne agencije, turistične agencije in drugi ponudniki turističnih aranžmajev.
            
         
               (7)
            
            
               Države članice zagotovijo enoten seznam spremnih listin in informacij, ki so potrebne za vložitev prošnje za vizum, in razjasnijo vsebino zahtevane dokumentacije, kjer je to potrebno. Lahko se zahtevajo tudi dodatne informacije, katerih narava pa je odvisna od vsake obravnavane vloge posebej.
            
         
               (8)
            
            
               Vse države članice, ki so tako ali drugače vključene v izvajanje ADS MoS, okrepijo svoje sodelovanje z LRK in razvijejo mehanizme za izmenjavo informacij za vsako nepravilnost oziroma drugo sumljivo vedenje, ki je odkrito pri uradno imenovanih vodičih ali akreditiranih turističnih agencijah ter olajšajo obdelavo informacij.
            
         
               (9)
            
            
               Komisija zastopa Skupnost v t. i. ADS Odboru, ustanovljenim z ADS MoS, in pošilja ključne informacije o izvajanju omenjenega memoranduma kitajskim organom (CNTA – Nacionalna turistična administracija Kitajske). Države članice Komisijo, kot zastopnika Evropske skupnosti v ADS Odboru, vključijo v lokalne mehanizme sodelovanja in na ta način zagotovijo reden in dinamičen pretok informacij o poteku izvajanja ADS MoS.
            
         
               (10)
            
            
               Države članice, ki ne sodelujejo v ADS MoS, a so sklenile podobne bilateralne sporazume z LRK, bi prav tako morale imeti možnost sodelovati pri lokalnih mehanizmih sodelovanja. Norveška in Islandija bi prav tako morali biti povabljeni k sodelovanju v lokalnem konzularnem mehanizmu, takoj ko bosta podpisali podobne bilateralne sporazume z LRK –
            
         PRIPOROČA:
   Z namenom da bi olajšali učinkovito izvajanje ADS MoS, države članice uporabijo naslednje skupne postopke izvajanja:
   
               1.
            
            
               Konzularna predstavništva držav članic v LRK za vsako uradno imenovano turistično agencijo izdajo akreditacijska potrdila. Takšna potrdila bodo izdana na identičnih obrazcih, na katerih bodo med drugim jasno vidni serijska številka, številka licence za opravljanje turistične dejavnosti, naziv in druge pomembne informacije o turistični agenciji. Veljavnost potrdila ne bi presegala enega leta.
               Akreditacijska potrdila, ki jih izda država članica, se priznajo s strani ostalih držav članic.
               Ko se uradno imenovana turistična agencija prvič obrne na konzularno predstavništvo države članice, le-to zabeleži datum in čas obiska njenega zastopnika in pošlje Komisiji vse ključne informacije. Omenjeno konzularno predstavništvo v primeru, da Komisija potrdi, da je bil obisk te agencije prvi tovrstni obisk na kateremkoli konzulatu, izda akreditacijsko potrdilo.
            
         
               2.
            
            
               Vsak vodič, ki ga določi akreditirana turistična agencija, prejme identifikacijsko priponko z njegovo/njeno fotografijo, na kateri je vidno njegovo/njeno ime, datum rojstva, številka identifikacijske kartice, kot tudi naziv, naslov in telefonska številka akreditirane turistične agencije.
               Splošna veljavnost priponke je največ eno leto, izdajo jo konzularna predstavništva držav članic v LRK, priponke bodo enakega formata.
               Komisija bo na osnovi informacij, ki jih bo predložila LRK in jih bodo preverile države članice, sestavila enoten seznam vodičev in ga poslala vsem članicam. Komisija ta seznam obnovi vsakič, ko prejeme obvestilo o spremembi in o tem obvesti vsa konzularna predstavništva držav članic v LRK.
            
         
               3.
            
            
               V primeru kršitve predpisov EU in/ali predpisov LRK, točneje v primeru omogočanja ilegalnega priseljevanja, konzularno predstavništvo države članice v LRK ukine akreditacijo kitajski turistični agenciji. Ukinitev, ki jo odredi konzularno predstavništvo države članice, stopi v veljavo takoj in se neposredno nanaša tudi na druge države članice. Z namenom da bi zagotovili enotno izvajanje odrejenih sankcij, konzularna predstavništva o ukinitvi akreditacije obvestijo Komisijo in ostala konzularna predstavništva držav članic v LRK. V določenih primerih se lahko izvede revizija ukinitve in sicer če akreditirana turistična agencija dokaže, da je bila kršitev EU in/ali kitajskih predpisov omejena na enega zaposlenega, ki v času prekrška ni več delal za agencijo.
               Konzularna predstavništva držav članic v LRK lahko v primeru suma manjših prekrškov na akreditirane agencije naslovijo opozorila. Komisija in ostala konzularna predstavništva so o tem ustrezno obveščena, takoj ko je mogoče.
               Komisija o vsaki morebitni ukinitvi akreditacij in izdaji opozoril akreditiranim kitajskim turističnim agencijam obvesti Nacionalno turistično administracijo Kitajske (CNTA).
            
         
               4.
            
            
               Države članice zahtevajo, da se vlogam za ADS vizume priložijo dokumenti, ki so navedeni v prilogi tega priporočila. Če je potrebno, države članice zahtevajo dodatne informacije. V skladu s tem lahko od vlagatelja zahtevajo osebni ali telefonski razgovor in sicer če potrebujejo npr. dokaz o finančnem stanju (izjava banke), potrdilo o sklenitvi delovnega razmerja ali pisno soglasje obeh staršev v primeru, da gre za mladoletno osebo.
            
         
               5.
            
            
               Z namenom da bi omogočili karseda nemoteno izvajanje ADS MoS, države članice v LRK zagotovijo ustrezna izobraževanja za osebje akreditiranih turističnih agencij, ki so vključene v izvajanje ADS MoS.
            
         
               6.
            
            
               Države članice in Komisija na področju LRK tesno sodelujejo in se redno sestajajo z namenom zagotoviti redno in tekočo izmenjavo ter obdelavo informacij, izmenjavo informacij, ki zadevajo odkrivanje nepravilnosti in drugih sumljivih vzorcev vedenja akreditiranih turističnih agencij ter razvijati najboljše načine za nemoteno izvajanje ADS MoS v praksi.
            
         
               7.
            
            
               Priporočilo se naslovi na države članice, ki sodelujejo v ADS MoS med ES in LRK.
            
         
      V Bruslju, 16. septembra 2004
      
         
            Za Komisijo
         
         António VITORINO
         
         
            Član Komisije
         
      
   
   
      (1)  UL L 83, 20.3.2004, str. 14.
   
      PRILOGA
      Splošne informacije o skupini
      
                  1.
               
               
                  Poimenski seznam vseh članov skupine s številkami potnih listov, kopije strani potnega lista, na kateri so navedeni identifikacijski podatki in slika, kopije osebnih izkaznic.
               
            
                  2.
               
               
                  Obvestilo, ki ga podpiše predstavnik akreditirane turistične agencije, v katerega je vključen podroben itinerar s podatki o letih v obe smeri, imena, naslovi, telefonske številke in številke faksov hotelov, ki bodo skupino gostili – z datumi trajanja bivanja v posameznih hotelih in podatki o načinih potovanja med različnimi lokacijami v sklopu izleta; poleg tega mora biti v omenjenem obvestilu omenjena vsaka sprememba itinerarja, ki se zgodi kadarkoli v postopku preverjanja vloge za vizum.
               
            
                  3.
               
               
                  Potrjena rezervacija leta za celotno skupino turistov, na kateri je jasno razvidno da gre za dvosmerni aranžma LRK-Evropa-LRK (s seznamom imen turistov).
               
            
                  4.
               
               
                  Potrdilo o plačilu potnih stroškov.
               
            
                  5.
               
               
                  Zavarovalna polica za turistično skupino (ali za vsakega člana skupine posamezno), ki mora biti veljavna za celotno območje držav članic, ki ga bo le-ta obiskala na podlagi predloženega itinerarja. Zavarovanje mora pokrivati vse dni potovanja. Vrednost zavarovalne police mora biti vsaj 30 000 EUR in mora zajemati vse stroške, ki se lahko pojavijo v zvezi s povrnitvijo stroškov iz zdravstvenih razlogov, nujne medicinske pomoči in/ali nujne hospitalizacije.
               
            
                  6.
               
               
                  Ime odgovornega vodiča.
               
            
                  7.
               
               
                  Naziv in kontaktni podatki partnerske turistične agencije v Evropi.
               
            
                  8.
               
               
                  Potrdilo partnerske turistične agencije v Evropi, da bosta nastanitev in transport znotraj Evrope, kot je bilo navedeno v itinerarju, zagotovljena za vse člane skupine.
               
            Za posameznega člana skupine
      
                  9.
               
               
                  Uradno odobrena vloga za vizum, podpisana od vseh vlagateljev, skupaj z veljavno novejšo fotografijo.
               
            
                  10.
               
               
                  Potni list, ki mora biti veljaven še najmanj 90 dni po poteku vizuma.